
Iers 


Van Wikipedia 

Dit artikel is gesjreve (of begos) in't Mestreechs. Laes hie wie v'r mit de versjillende saorte Limburgs omgaon. 


't Iers (otoniem Gaeilge, Ingels ouch wel Gaelic ) is de Keltische taol 
die vaanajds in Ierland gesproke weurt. 't Is, neven't Sjots Gaelisch 
en't Manx, ein vaan de drei Goideli sche taole . 't Iers weurt mer door 
inkel tiendoezende lui es ierste taol gesproke, veural in't weste vaan 
't eiland; de dominante spreektaol in zoewel Noord-Ierland es de 
Rippubliek Ierland is't Ingels (in zienen Iers-Ingelse vorm). Vaol 
mie lui kinne de taol evels spreke, veural umtot ze op sjaol verpliech 
weurt gegeve. 't Iers is officieel in de Rippubliek Ierland; in Noord- 
Ierland is 't erkind es minderheidstaol. Ouch is 't ein vaan de 
officieel taole vaan de Europese Unie. 

De Gaeltachtar. 't gebeed boe't Iers 
nog inheims is. In de mieste gevalle 
is’t neet mie de taol vaan de 
mierderheid. 


Historie 


't Iers stamp aof vaan 't Oerkeltisch. Wienie de Kelte nao Ierland zien gekoume is neet dudelek; 
woersjijnelek gebaorde dat vaanaof 600 v.Chr. geleidelek. Vaanaof de veerden iew nao Christus duke 
ogham-inscripties op. De taol vaan die inscripties steit bekind es Primitief Iers. De taol is feitelek zoe 
awwerwets tot ze neet of koelek es Iers te herkinne velt; mesjiens waor dit allein 'n taol veur plechtege zakes 
en praotde de lui in't daogs leve aanders. In eder geval wijs alles trop tot't eiland tege deen tied eintaoleg 
Keltisch waor. 

Vanaof de zesden iew weurt in christeleke centra de volkstaol noe en daan opgesjreve. Dees taol neump me 
Aajdiers en dit is welzeker es Iers te herkinne. De taol is nog vormeriek, meh diverse vorm zien al goon 
samevalle of weure allein door hun mutaties oeteringehawwe (zuug oonder). Vaol Aajdierse tekste gief't 
neet, umtot't mieste sjriefwerk in't Latien woort gedoon. In deen tied breit ziech't Iers taolareaol oet nao 



















Sjotland, boe't terrein wint op't Pictisch ('n oonbekinde, meh woersjijnelek Keltische taol die dao inheims 
waor). Nao de stiechting vaan't keuninkriek Sjodand in de negenden iew weurt Iers daan wel Gaelic in't 
gans riek de veurtaol. Ouch op't Eiland Man weurt't Iers ingeveurd. 

Vanaof d'n tienden iew sprik me vaan Middeliers. Dees taol heet minder vorm es Aajdiers, meh vaol 
belaankrieker zien diverse klaankveraanderinge. In't Middeliers zien wel umvaankrieke tekste versjene. De 
taol is in dezen tied nog vrij uniform, 'tzelfde gelt veur't Klassiek Iers. Dit waor de cultuurtaol vaan zoewel 
Ierland es Sjodand vaanaof de daartienden iew tot deep in de achtienden iew. 

Nao de middeliewe mote Iers, Sjots Gaelisch en Manx dudeleker oeterein zien gegreujd. De politieke 
situatie had veur ummer mie isolatie gezorg. Oondaanks de Ingelse euverheersing heel 't Iers ziech 
iewelaank good. Allein in The Pale, e gebeed in Oos-Ierland boe ziech vaol Ingelse hadde gevesteg, had't 
Ingels veuj aon de groond, en zelfs dao veriersde de bevolking deils. De ierste groete veraandering waor de 
kolonisatie vaan Ulster in de zeventienden iew. De Sjotse koloniste naome hun eige Sjots dialek met, wat in 
de loup vaan d'n tied evolueerde tot Ulster-Sjots. De groeten umslaag kaom in d'n achtienden iew: noe pas 
begos't Brits bewind de Ingelse taol officieel te promote. Zeker't ooste vaan Ierland veringelsde zoe vrij 
snel, umtot't spreke vaan dees taol groete sociaol veurdeile booj. Vaanaof oongeveer 1800 waor't eiland in 
mierderheid Ingelstaoleg. Dezen trend gong in de negentienden iew door: ummer mie sjaole woorte 
eintaoleg Ingels en vaol intellectuele wezen 't Iers aof. Vaan groeten invlood waor ouch d'n Iersen 
Hoongersnoed vaan de jaore 1854-52. Doezende lui zjus in de Ierssprekende gebeje gonge doed, en hiel 
vaol vaan de euverlevende emigreerde nao de Vereinegde Staote en Canada. Zoedoende is de taol nog 'nen 
tied in Newfoundland gesproke. 

De negentienden iew waor evels ouch't memint tot't Iers nationalisme opkaom. Vaol nationaliste (zij't neet 
allemaol) kaome op veur de taol. Ouch in dezen tied raakde't klassiek Gaelisch definief zien positie kwiet 
aon 'ne nuie standaard, dee ziech mie op de Ierse volkstaol baseerde. 

Nao de oonaofhenkelekheid vaan de Ierse Vrijstaot (erkind in 1922) perbeerde de regering vaan't land de 
Ierse taol oet alle mach te behawwe en zoe meugelek't Ingelstaoleg bevolkingsdeil ouch te doen verierse. 't 
Iers woort de insegste officieel taol, en in gans't land mos officieel communicatie in't Iers. De maotregele 
werkde woersjijnelek averechs: vaol awwers waore engsteg tot hun kinder neet good Ingels zouwe liere en 
brachte hun dees taol bij. 't Gebruuk vaan de taol leep jaor nao jaor trok. In 1956 woorte de Ierstaolege 
gebeje bij wet vasgesteld. In de zoegenaomde Gaeltachtai woort de taol gepromoot; daoboete waor ouch 
Ingels touwgestande. Viefteg jaor later waore de Gaeltachtai al sterk veringels. Mer e paar klein enclave, in 
't dunbevolk uterste weste vaan't land, waore euverwegend Ierstaoleg gebleve, in dee zin tot 2/3 vaan de 
bevolking of mie't ederen daag spraok. 

De kans tot de taol gans zal verdwijne is klein. 't Iers weurt gezeen es oonmisbaar deil vaan de Ierse 
identiteit en vaol lui lieren't um die rei aon. In vaol plaotse in Ierland - in Dublin, meh ouch in de Noord- 
Ierse hoofstad Belfast - zien ganse Ierstaolege kolonies en subculture die de taol levend hawwe. De 
touwkoms vaan't traditioneel Iers in de leste Ierstaolege dorpsgemeinsjappe is evels zier oonzeker. 

Grammair 


Morfologie 


't Iers is 'n flecterende taol met veer naomvalle: nominatief, genitief, datief en vocatief. Zelfstandege 
naomwaord valle in twie geslachte (mannelek en vrouwelek) en kinne inkelvoudeg of miervoudeg zien. In 
de standaardtaol is d'n datief gemeinelek geliek aon de nominatief, dewijl de vocatief allein versjelt door de 




mutatie aon't begin (e woord in de vocatief heet geinen eigen oetgaank). Werkwaord weure verveug met 'n 
combinatie vaan synthetische en analytische vorm; me kint 'nen tegenwaordege, 'ne verleie en 'nen 
touwkoumenden tied. 


Syntaxis 

In tegestelling tot de Germaanse taole euverheers in't Iers de volgorde WOV (Ingels VSO); 't werkwoord 
kump dus aon't begin vaan de zin. 


Morfofonologie 

Wie alle modern Keltische taole kin't Iers mutaties aon't begin vaan't woord. Dat welt zegke tot de ierste 
letter vaan e woord veraandert oonder d'n invlood vaan 't woord wat deveur kump. Dit is historisch 
oontstande door progressief assimilatie euver de woordgrens heer. 't Kump dus trap neer tot de leste letters 
vaan e woord, die op ziech zien verdwene, noe in't volgend woord zitte. 

Twie hoofmutaties zien meugelek: verweiking (Iers: seimhiu, Ingels lenition ) en verduustering ( uru , 
eclipsis ). 

Bij verweiking veraandere veural plosieve (plofklaanke) in fricatieve (vriefklaanke) of soms in 'nen [h]- 
klaank. Ouch aander letters weure dao-in betrokke. In de Ierse spelling gief me de verweiking aon door 'n h 
achter de betroffe consonant te zette. 

Bij verduustering veraandere stumloes consonante in stumhobbende. Stumhobbende plosieve weure nasaole. 
Aander letters weure neet door verduustering getroffe. Verduustering gief me vaolal aon door de nui 
letterweerde veur de oersprunkeleke te zette. Dit is aided 'n klein letter, ouch es't groondwoord met 'n 
hoofletter is. Dees regel weurt zelfs in opsjrifte die gans oet hoofletters bestoon in ier gehawwe. Eventueel 
kin me daan 'ne klein-kapitaol gebruke. 

Dit alles zuut in 'n euverziech zoe oet (de IPA-weerdes zien geldeg veur 't Standaardiers). Let op de 
typische, oonregelmaotege weerdes vaan th en dh. 


Groondklaank 

Verweiking 

Verduustering 

P[P Y . P j ] 

ph [fv, f J] 

bp [bv, b j] 

f [tv, t J] 

th[ h] 

dt [dv, di] 

c [k, c] 

ch [x, x j] 

gc [g, j] 

b[ bv, bi] 

bh [w~v, v j ] 

mb [mv, m j] 

d [dv, d J] 

dh [y, j] 

rid [nv, n j] 

9 [g. f] 

gh [y, j] 

ng [rj, P] 

S[SV, J] 

sh [h] 

oonveraanderd 

f[fv, fJ] 

fh [0] 

bhf [w~v, v j ] 

n [nv, nJ ] 

oonveraanderd 


m[m»,mJ] mh [w~v, v i] 


oonveraanderd 




Nog e verhaol apaart zien mutaties bij waord die met 'ne klinker beginne. Verweiking heet dao gein effect, 
verduustering wel: 't woord begint daan met 'n n. 't Gief nog twie aander mutaties die allein of veural bij 
klinkers veurkoume: h-prothees en t-prothees. Dit helt in tot veur't woord 'n h daan wel t weurt gezat. H- 
prothees is typisch veur klinkers, t-prothees trejt ouch op bij waord die met 'n s beginne. 

'n Touwgeveugde n, h of f weurt ouch weer ummer klein gesjreve (na hEirann), zjus wie bij de verduusterde 
consonante. 

Klaanklier 


Ziers Iers is't versjel tosse gepalataliseerde en neet-gepalataliseerde consonante, of in't Keltisch taoljargon 
'breid' (Iers caol, Ingels broad ) en 'smaal' ( leathan , slender). Veurbeelde daovaan zuut me in de tabel 
heibove: de mieste consonante hobbe twie weerdes, breid en smaal. 

Brei consonante trejje op in de buurt vaan achterklinkers (a, o, u), smaal consonante in de burnt vaan 
veurklinkers (e, z). Typisch veur't modern Iers is tot de brei en smaal consonante nog wijer gepolariseerd 
zien es in't Aajdiers. Heidoor weure brei consonante gevelariseerd, met 'ne zwake g-klaank (wat in't Sjots 
Gaelisch en Manx neet gebaort). Me moot ouch trop lette tot de brei variante coronaol consonante (t, d, s) 
ummer dentaol (op de tan) weure gearticuleerd, um ze nog beter vaan hun smaal tegenhengers te kinne 
oondersjeie. 

't Iers heet 'n aontal lang klinkers, korte klinkers en twieklaanke; welke versjelt per dialek. Lang klinkers 
weure euver't algemein met 'n accent aigu gesjreve. De o en a weure soms neet oetgesproke; ze hobbe daan 
allein es functie um aon te geve tot de veurgoonde daan wel volgende klinker breid is. 'n Vergeliekbaar 
functie hobbe soms de e en de z, die kinne aongeve tot 'ne metklinker gepalataliseerd en dus smaal is. 

Dialekte 


De Ierse dialekte versjelle aonzeenlek, zoewel op 't gebeed vaan grammair es vaan klaanklier. Groete 
versjelle gief 't beveurbeeld in de oetspraok vaan veurmaolege twieklaanke en in de vorming vaan 
werkwoordsvorm (synthetisch of analytisch). Drei hoofdialekte weure oondersjeie, 't Ulster-Iers, 't 
Connaght-Iers en't Munster-Iers. In Leinster, 't veerde historisch deil vaan Ierland, is't traditioneel dialek 
oetgestorve; dialekte oet Leinster die door awwer oonderzeuk bewoerd zien gebleve, deilt me deks bij ein 
vaan de drei hoofgrope in. 

't Standaardiers baseert ziech in de ierste plaots op't Connaght-Iers. In weze is dit evels 'ne kunsmaotege 
taolvorm dee allein weurt gesproke boete de Gaeltachtar, door lui die't op sjaol hobbe gelierd. 

Spelling 


De Ierse spelling is gebaseerd op't Klassiek Gaelisch en geit oetindelek trok op't Aajdiers. In alle vorm 
vaan Iers (oetgezunderd 't Primitief Iers) weurt inggezat rekening gehawwe met de mutaties, de 
klinkerlengde en de brei en smaal consonante. Oondaanks dat - en oondaanks 'n spellingshervorming in d'n 
twintegsten iew - is de Ierse spelling veur wee de taol liert soms lesteg te verstoon. Dit kump deils doortot 
me rekening welt hawwe met de dialekvariante. 

Vaanajds weurt't Iers gesjreve in't Iers unciaolsjrif: 'nen typerende lettervorm dee in vreugmiddeliewse 
handsjrifte oontstoont. Deze vorm maak gei formeel versjel tosse hoofletters en klein letters (dus allein door 
lettergruutde, neet in vorm). Verweikinge weure neet met 'n h aongegeve, meh door e puntsje bove de letter. 

Lenited consonants 

H ii p 5 rii p f c 

bh ch dh fh gh mh ph sh th 

Extern links 


■ Foras na Gaeilge (http://www.bnag.ie), de instantie die de 
lerse taol regelt. 



D'r is 'n lerse editie van 


Wikipedia, de vriej 
encyclopedie. 


Aafkomstig van Wikipedia, de Vriej Encyclopedie. "https://li.wikipedia.Org/w/index.php?title=lers&oldid=429375" 


Dees pazjena is't lets verangerd op 2 okt 2018,19:50. 

De teks is besjikbaar onger de Creative Commons Naomsvermelding/Geliek Deile licentie. 't Is maogelik dat 
aanvollende veurwaarde van toepassing zeen. Betrach de Algemein veurwaarde veur mie informatie. 














